cyanic-selkie/wikianc huggingface dataset:
פטרה דה סוטר
קריירה פוליטית
בבחירות 2014 לפרלמנט האירופי מטעם בלגיה, מוקמה דה סוטר במקום השני ברשימת הפלגה הירוקה הפלמית. לאחר שהמפלגה לא קיבלה מספיק קולות בשביל שני מושבים, נותרה דה סוטר מחוץ לפרלמנט. אף על פי כן, נבחרה על ידי מפלגתה לשבת בסנאט הבלגי. בכך הפכה לאישה הבלגית הראשונה שנכנסה לפרלמנט מטעם המפלגה.
בנוסף לתפקידה בסנאט, שימשה דה סוטר כחברת המשלחת הבלגית לאספה הפרלמנטרית של מועצת אירופה משנת 2014 עד 2019. כחברה בקבוצת הסוציאליסטים, הדמוקרטים והירוקים, הייתה חברה בוועדה לענייני הגירה, פליטים ועקורים בוועדה לכללי נוהל, חסינות ועניינים מוסדיים, בוועדת המשנה לבריאות הציבור ופיתוח בר קיימא ובוועדת האתיקה. היא שימשה ככתבת האספה בנושא זכויות ילדים ביחס להסדרי פונדקאות ועל תנאי הקליטה של ​​פליטים ומהגרים.
מתחילת הקריירה פוליטית שלה, נלחמת דה סוטר על נושאים חשובים דוגמת הסדרי פונדקאות בבלגיה ובאירופה וכמו כן נלחמת רבות על זכויות להט"ב.
ב-15 בספטמבר 2018 הוכרז כי דה סוטר תתמודד על מקום במפלגה הירוקה האירופית, לאחר ששני המועמדים המובילים לבחירות לפרלמנט האירופי לשנת 2019 החליטו שלא להתמודד. לאחר שהצטרפה לפרלמנט, היא עמדה בראש הוועדה לשוק הפנימי והגנת הצרכן, היא הייתה הפוליטיקאית הירוקה הראשונה בתפקיד זה. בשנת 2020 הצטרפה גם לוועדה המיוחדת לטיפול בחולי סרטן. בנוסף, כחלק מעבודת המפלגה הירוקה, הייתה דה סוטר חלק מהמשלחת של הפרלמנט ליחסים עם מדינות דרום אסיה (בנגלדש, בהוטן, האיים המלדיביים, נפאל, פקיסטן וסרי לנקה).
ב-1 באוקטובר 2020 הושבעה דה סוטר כאחת משבעה סגני ראשי הממשלה בממשלתו של ראש ממשלת בלגיה אלכסנדר דה-קרו, והפכה לפוליטיקאית הטרנסג'נדרית הבכירה ביותר באירופה.
נוער חב"ד
ארגון נוער חב"ד הוא ארגון נוער של חסידות חב"ד בישראל והוא ארגון הנוער הרביעי בגודלו בישראל, המונה כ-12,000 חניכים בכיתות א-י"ב, המוכר ונתמך על ידי משרד החינוך. לארגון כ-320 סניפים, כ-400 רכזים וסייעים וכ-600 מדריכים ומדריכות.
בארגון ארבע מחלקות עיקריות: בת מלך (בנות, שכבה צעירה); בנות חב"ד (בנות, שכבה בוגרת); הפנסאים - צבאות השם (בנים, שכבה צעירה) וילדי המעשים הטובים (מעורב בנים ובנות, שכבה צעירה); בנוסף קיימת מחלקה לנוער בסיכון והכנה לגיוס לצה"ל. כל מחלקה נבדלת מרעותה במגדר, גיל ומגזר המיוחד לה ופועלת בנפרד.
פעילות 'בת מלך' נוסדה בשנת תש"מ בידי נשי ובנות חב"ד, פעילות 'ילדי המעשים הטובים' נוסדה בשנת תשמ"ח ופעילות 'הפנסאים' נוסדה בשנת תשע"א.
בת-מלך: מחלקת הצעירות
במחלקה פעילות 7000 חניכות והיא כוללת מעל 60 סניפים ברחבי הארץ ועשרות סניפים בחו"ל. הפעילות כוללת שני מפגשים שבועיים. המפגש נפתח באמירת 12 פסוקים אותם קבע הרבי ובשירת ההמנון של הארגון. החניכות מחולקות לקבוצות בהתאם לשכבות גיל. בשבת נערך מפגש מסכם עם המדריכה על הפעילות השבועית ובסיום החודש נערך סיכום של החודש. החניכות מגיעות לפעילויות עם תלבושת הארגון.
בתאריך כ"ב בשבט, יום הולדתה של הרבנית מלובביץ', נערך כנס שנתי בהשתתפות כ-3500 חניכות המחלקה מכיתות ד'-ח' והוא מתקיים לרוב בבנייני האומה בחסות עיריית ירושלים. בכנס נאמרים פרקי תהילים, נערכות הרצאות, מופע ריקוד והצגות.
כל מדריכה מקבלת חוברת הדרכה, בה בכל שבוע מוצג רעיון תורני-חינוכי או סיפור ורעיונות לפעילויות. את הפעילויות מלוות דמויות של שתי ילדות בשם בסי ומלכי שעוברות את כל החוויות עם החניכות ודרכן מתווכים לחניכות את הערכים שבפעילות.
למחלקה יש ירחון בשם "נסיכות" ובו טור אישי של מדריכה, ריאיון עם חניכה, הודעות, תמונות וסיפורים מפעילויות. בתקופת הקורונה הפעילויות עברו להתקיים מרחוק באמצעות הזום.
בנות חב"ד: מחלקת הבוגרות
המחלקה מיועדת לבנות נוער בגילאי תיכון. בכל סניף מרכזי נערכת פעילות שבועית בהנחיית מדריכה. המדריכות הן בוגרות המחלקה. הפעילויות הן שיעורים לימודיים בדגש על חוויה והטמעת ערכיה של חב"ד, או מפגשים הנותנים מענה על שאלות בנושא אורח חיים.
מדי שנה נבחר נושא שנתי וסביבו מתקיימות תוכניות הפעילות. במהלך השנה נערכת תחרות כישרונות בה החניכות מציגות יצירות פרי כשרונן (דוגמת שירה, סיפור, ציור, צילום ועוד) וזוכות בפרסים. מדי פעם נערכת שיחה עם שליחת חב"ד מהארץ או מחו"ל, לימוד בחברותא, שיעורים עיוניים מדברי הרבי, מפגשים עם מרצים והתוועדויות עם רבנים מקהילות חב"ד בכל העולם.
לאורך השנה נערכים מבצעים לקראת החגים ובתאריכים משמעותיים בהיסטוריה של חב"ד. כל מבצע כולל משימות ובין המשתתפות נערכת הגרלת פרסים. מדי שנה מתאספות כל החניכות מרחבי ישראל לכנס מרכזי, פעם בשנה נערכת "שבת בנות חב"ד", אליה מתקבצות כאלף בנות מרחבי הארץ ובה מתקיימים לימוד חווייתי, מופעים ושירה.
במהלך חופשת הקיץ נערך קורס מד"ציות (מדריכות צעירות) באישור משרד החינוך ולימודי תעודה במגוון נושאים כמו: צילום, כתיבת תסריט, גרפיקה ממוחשבת, איפור, תסרוקות, עריכת וידאו. בחודש תשרי המחלקה מפעילה תוכנית לבנות תיכונים הנוסעות לשהות בחצר מדרשו של הרבי מלובביץ'.
המחלקה מוציאה לאור ירחון בשם "לבנות", המחולק לחניכות בכל ראש חודש ומצורף כמוסף לשבועון כפר חב"ד. הכותבות בעיתון הן מדריכות או חניכות בעבר או בהווה. בתקופת הקורונה עברו כל הפעילויות להתקיים באופן מקוון, כשנערכים מפגשים, שיחות, שיעורים ולימודים בזום.
פנסאים - צבאות ה': מחלקת הבנים
במהלך השנה מתקיימים שלושה כינוסים שנתיים: בחנוכה, ברחבת הכותל המערבי, בו נערך שידור חי של הדלקת נרות חנוכה ממספר ערים בעולם ומופע שירים של מקהלת הפנסאים; בי"א בניסן, יום הולדתו של הרבי מלובביץ', נערך בהיכל התרבות (תל אביב) או בגני התערוכה וכולל הופעה של מקהלת הפנסאים, תוכנית אמנותית והרצאה; בג' בתמוז, יום ההילולא של הרבי, מתקיים בבניין 770 (כפר חב"ד), ילדי מקהלת הפנסאים שרים שירים ורבנים ומחנכים נואמים.
באירועי הפנסאים משולבים האבות והמשפחה כולה בפעילויות ילדיהם.
פעם בשנה נערכת שבת ארגון, בה החניכים מגיעים ביום שישי לכפר חב"ד, מתארחים אצל משפחות ביישוב, ונערכות סעודות, פעילויות ותפילות משותפות באוהל ענק במהלך כל השבת. לחניכים המגיעים לגיל 13 מפעילה המחלקה תוכנית בשם "מסע בר מצווה", המתקיימת בחודשי החורף וכוללת טיסה משותפת ביחד עם רבנים ומדריכים לשבוע לחצרו של הרבי מלובביץ' בברוקלין.
בחודשי הקיץ מפעילה המחלקה רשת מחנות קיץ בה משתתפים כאלפיים חניכים. בדומה לפעילות לכל אורך השנה, שפת המחנה היא צבאית: החניכים נקראים "חיילים" או "חיילי צבאות השם", המדריכים "מפקדים", האחראיים הלימודיים "קצינים" והמרכזים "גנרלים"; הקבוצה היא "סיירת" וכל שכבת גיל מכונה "גדוד". מדי בוקר מתקיים מסדר עם הצדעה לדגל ושירת המנון המחנה.
מדי חודש נשלח לחניכים דיסק של סרט עלילתי, העוקב אחרי חבורת ילדים חניכי המחלקה, העוזרים לילדים להתגבר על קשיים, פותרים תעלומות ועוברים הרפתקאות. הדיסק כולל גם סרטון לימודי הלכתי. מאז תחילת ההגבלות עקב מגפת הקורונה עברה פעילות המחלקה לדיגיטל. המחלקה הקימה אולפן שידורים ויצר הפעלות דרך הזום.
למחלקה עיתון בשם "פנסאים צעירים" היוצא מדי שבוע ומצורף לשבועון כפר חב"ד, מדי שבוע העיתון מתמקד בחניך מסוים ומתאר את עולמו.
ילדי המעשים הטובים
נערכים שני מפגשים שבועיים בליווי מדריכות חניכות המחלקה הבוגרת ("בנות חב"ד"). המחלקה שמה דגש על הנחלת ערכים של מידות טובות, ערבות הדדית בזיקה למסורת ישראל. בשנותיה הראשונות המחלקה פעלה רק באזור הדרום, אך החל משנת תשע"ג 2013 נוצר שיתוף פעולה עם ארגון צעירי אגודת חב"ד בישראל וסניפי המעשים הטובים הפכו לכ-300 מוקדים ברחבי הארץ.
בתקופת הקורונה נשלחה לכל חניך הביתה ערכה מהודרת מדי חודש על בסיסה התקיימו פעילות מקוונת משלימה, בנוסף לכך משודרת תוכנית בשם "השידורים הטובים" ביו טיוב.
פעם בחודש יוצא לאור העיתון "הטובים" ובו חדשות הארגון, תמונות, סיפורים, שעשועונים וברכות מזל טוב לחניכים שנולדו באותו חודש. כל חניך מקבל מתנה והתייחסות אישית ביום הולדתו. החל מכיתה א' החניכים מעורבים בפעילות התנדבותית כמו סיוע לקשישים, מאושפזים וחלוקת ערכות לשבתות וחגים. מדי חודש נפגשות מדריכות המעשים הטובים באופן מקוון. בנוסף למד"ציות, בהרבה סניפים פעילים מדריכים בוגרים בני 18 עד 60. בעת כניסת שבת מתקיימות בסניפים רבים מסיבות שבת והילדות מדליקות נרות עם המדריכות; בחלק מהסניפים מתקיימת פעילות בימי שבת בבוקר או בצהריים.
מחלקת נוער בסיכון והכנה לצה"ל
המחלקה מיועדת לנערים שנשרו מבתים דתיים ועוסקת בהכוונה והכנה לקראת הגיוס לצה"ל.
הוצאה לאור
בשונה מארגונים אחרים, לכל אחת מהמחלקות יש עיתון המיוחד לה. העיתונים הם: "פנסאים צעירים" של הפנסאים, "נסיכות" של בת מלך, "לבנות" של בנות חב"ד ו"הטובים" לילדי המעשים הטובים. כמעט כל התוכן בעיתונים מגיע מהחניכים והחניכות עצמם. בנוסף לכך יוצאים לאור ספרים רבים וחוברות סביב ערכים חב"דיים.
צוות ההדרכה
המדריכים בארגון "הפנסאים" הם מתנדבים הלומדים בישיבה גבוהה. מנהלי הסניפים הם בעלי ניסיון חינוכי, חלקם בוגרי הארגון. בתחילת השנה, לפני התחלת הפעילות, נערך כנס מנהלים ומדריכים המלווה בהרצאות וסדנאות, מדי כמה חודשים מנהלי הסניפים נפגשים לסיעור מוחות.
המדריכות ב"בת מלך" ו"בנות חב"ד" הן מתנדבות, חניכות המחלקות בעבר שעברו קורס מד"ציות ולרוב שימשו בתפקידי הדרכה במחני הקיץ של המחלקות. בחודשי הקיץ מתקיימות פגישות מחוזיות עם הרכזות והמדריכות בכל אזור להפקת לקחים מהשנה החולפת. בחנוכה מתקיים סמינריון במתחם "נס הרים" של קק"ל עם הרצאות. כל סניף מקיים מדי חודש אספת צוות. בסוף השנה כל המדריכות מקבלות שי אישי ומדריכות מצטיינות זוכות בתעודת הצטיינות על פי המלצת החניכות והאימהות. פרט לכך מדי שנה נבחרת מדריכה השנה וזוכה במלגה.
הנהלת הארגון
לנוער חב"ד אספה הכללית הכוללת חברי ועד וחברי ועדת ביקורת. המנכ"ל הוא יאיר בורוכוב והמזכ"לית היא חיה וולס. יו"ר ומייסד "הפנסאים" הוא הרב שמעון רבינוביץ' המחלקה מונה 35 רכזי סניפים, 80 אנשי צוות והדרכה. מנהלת מחלקת "בת מלך" היא חני גרינברג. והיא מתחלקת לשתיים: 1. "בת מלך" - השכבה הצעירה ולה 80 רכזות סניפים ו-300 מדריכות; 2. "בנות חב"ד" – השכבה הבוגרת ולה 30 רכזות וכ-120 נציגות פעילות. מנהלת מחלקת "ילדי המעשים הטובים" היא פרדי ברוד ולה כ-300 רכזי סניפים ו-350 מדריכות. עומר רמון מרכז את מחלקת הנוער בסיכון וההדרכה לצה"ל.
סמל הארגון
סמל הארגון הוא המילה "חב"ד" כאשר כל אות נושאת צבע אחר, באופן המרמז על שלושת תחומי הפעילות של הארגון (בנים, בנות וקהילה).
בסמל מחלקת "הפנסאים" משולבת צורה של עמוד תאורה עם פנס המאיר את הרחוב, על פי דברי הרבי מלובביץ', שכל חסיד צריך להיות פנסאי ומופיע בו המשפט "מאירים את העולם על ידי לימוד התורה".
סמלה של מחלקת "בת מלך" מעוצב בצורת כתר, בהתאם לחזון שכל חניכה היא "בת מלך", כשם המחלקה, בשילוב המילים "בת מלך" בצורה גרפית, בה המילים יוצרות צורה של כתר ועליו יהלומים.
הסמל של מחלקת "המעשים הטובים" מעוצב בצורה המזכירה ילדים בגוונים שונים המשלבים ידיים אלו עם אלו, באופן המרמז על אופן עבודתה של המחלקה הפועלת עם מגוון האוכלוסיות בישראל.
אילנית מצויה
אילנית מצויה (שם מדעי: Hyla savignyi) היא המין היחיד מהסוג אילנית, השייך למשפחת האילניתיים, החי בישראל.
תפוצתה בישראל היא מהנגב הצפוני ועד צפון הארץ. בעבר הייתה האילנית נפוצה בישראל אולם בעשורים האחרונים הצטמצם מאוד מרחב המחיה שלה נוכח הפיתוח והעיור והיא הוכרזה כבעל חיים מוגן. תפוצתה רבה בקווקז ובמזרח התיכון ושם מצבה הוא ללא חשש.
מורפולוגיה
אורכה הממוצע של האילנית הוא כ-4 ס"מ, צבעה משתנה בהתאם לצבעי הסביבה, מירוק עד ירקרק וצהבהב או חום-אפור בגוונים שונים. לאורך גופה של האילנית פס כהה מתמשך מאזור הנחיריים אל העיניים ואל צידי הבטן. תחת סנטרו של הזכר, עור דק מתוח וצהוב המשמש לקרקורו האופייני ובכך הוא נבדל מהנקבה. כמו כן הוא הזכר לרוב קטן מהנקבה. לאילנית רגליים ארוכות ודקות יחסית, רגליה הקדמיות קצרות ורגליה האחוריות ארוכות וחזקות יותר ומשמשות לקפיצה ולטיפוס. אצבעותיה של האילנית דביקות ומותאמות לטיפוס על צמחים ובין אצבעות רגליה האחוריות קרום חלקי המקנה לה מיומנויות שחייה.
אורח חיים
האילנית חיה במשך רוב זמנה על גבי עצים (ומכאן שמה), היא יורדת אל מקורות המים שעל הקרקע בעיקר לצורכי רבייה.
האילנית ניזונה מחרקים. היא מאתרת אותם בזכות כושר ראייה מצוין וצדה אותם בעזרת לשון ארוכה ודביקה בקדמת הפה. האילנית דוחסת את הטרף לפיה הרחב בעזרת רגליה הקדמיות, ובולעת אותו בעזרת לחץ פיזי הנוצר בעזרת גלגלי העיניים.
בשעת החיזור, העור תחת סנטרו של הזכר מתנפח ומשמש כתיבת תהודה לקרקורים רמים הנשמעים למרחק רב. ההפריה מתרחשת בחורף במקווי מים רדודים כאשר הזכר מחבק את הנקבה מעל גבה וכך הם שוחים יחד במים. הנקבה מטילה גושי ביצים עטופות ריר דביק והזכר מפריש תאי זרע המפרים אותם. בזכות הריר הדביק נדבקות הביצים לאבנים וצמחים במים. לאחר כשבועיים בוקעות הביצים ובמשך חודשיים-שלושה מתפתחים הראשנים במים. באביב הראשנים עוזבים את המים ומגיעים לבגרות לאחר שנה. האילנית חיה כ-20 שנה.
ניהול מחזור חיי מוצר
ערך זה מתייחס למתודולוגית ניהול הידע ההנדסי הנוגע לתכן המוצר (PLM)
מערכות לניהול מחזור חיי מוצר מהוות את אחד הנדבכים של טכנולוגיות המידע בארגון יצרני העוסק בפיתוח מוצרים. מערכות המידע הנוספות כוללות: מערכות לניהול קשרי לקוחות, ניהול הספקים וניהול שרשרת האספקה , וכן ניהול פנים ארגוני, תכנון משאבים ארגוניים וניהול הייצור.
שלבי מחזור החיים של מוצר, מתודולוגיה וטכנולוגיה
בין המטרות המרכזיות של מערכות PLM ניתן לציין את מטרת איסוף וניהול הידע בו ניתן לעשות שימוש חוזר בפרויקטים אחרים, וכן את הצורך לתאם פיתוח במקביל בו זמני של מוצרים רבים. אף על פי ש-PLM מזוהה בעיקר עם ניהול משימות ונתונים הנדסיים, ובפרט פיתוח מוצרים חדשים, קיימת התייחסות לפעילויות נוספות לרבות פעילויות שיווק כגון ניהול תלקיט מוצרים (פורטפוליו). ישנם מספר מודלים של מחזור חיי המוצר, רובם דומים למדי. להלן מוצג מודל אופייני המוכוון למוצרים (בעלי היבט פיסי), שלבים דומים אופייניים גם למוצרי תוכנה או לאספקת שירות.
תחומי PLM
הליבה של מערכות ה-PLM (ניהול מחזור חיי מוצר) היא ניהול מרכזי של כל נתוני המוצר, כאשר הטכנולוגיה מאפשרת גישה למידע וידע לכל הצרכנים של מידע זה (אנשי פיתוח, יצור, רכש, לוגיסטיקה וכיוצא בזה). PLM כדיסציפלינה משלבת כלים כגון כלי תיב"מ, וניהול נתוני מוצר, וכן שיטות, ותהליכים לאורך כל שלבי החיים של המוצר.
שילוב שמהותו לא רק טכנולוגיה אלא גם אסטרטגיה עסקית.
הנדסת מערכות מתמקדת במתן מענה לדרישות, ולצרכים העיקריים של הלקוחות, ובתיאום תהליך עיצוב המערכות על ידי המעורבים בכל התחומים הרלוונטיים למוצר (כגון: מכניקה, אלקטרוניקה, תקשורת, תוכנה ועוד). כלי התכן ההנדסי משמשים ליצירת המידע ההנדסי כגון כלי התיב"מ וכלי פיתוח תוכנה. כלי ניהול נתוני מוצר הם כלים המשולבים בכלי הפיתוח ומשמשים לניהול ושמירה על נתוני המוצר וכן כוללים את הפונקציונליות הנדרשת לניהול תצורה של המידע (לדוגמה מהדורות מסמכים). כלי ניהול תהליך החתימות משמשים לאישור ושחרור מסמכים כחלק מתהליך העברת המידע ההנדסי מהפיתוח ליצור. כלים לתכן תהליך היצור הם לרוב חלק מחבילות כלי התכן וכוללים יכולות סימולציה והעברה של המידע אל כלי היצור עצמם (למשל יצירה אוטומטית של קוד התכנות G-code במכונות היצור (CNC). מרבית הכלים הנדרשים לניהול תהליכי היצור כלולים גם בתוכנות ERP, וקיימת חפיפה בין הכלים. כלים לניהול תיקי מוצר מתמקד בהקצאת משאבים, מעקב אחר התקדמות מול תוכנית פרויקטים, בפיתוח פרויקטים חדשים.
מערכות PLM כוללות לרוב פונקציונליות ניהול מתאימה בכל הנושאים, וכן ממשקים למערכות מקבילות בעלות יכולות חופפות.
שלבי מחזור חיי מוצר
קיימות גישות שונות להגדרת השלבים במחזור החיים של המוצר. הסדר המדויק של האירועים והמשימות משתנה בהתאם למוצר ולתעשייה, אך באופן כללי ניתן לשם הפשטות להציג את השלבים באופן סדרתי. נקודת המפתח בתהליך הן: הגדרת רעיון, אישור הפרויקט, הקפאות תכן ותחילת יצור, תחילת אספקות. יתר על כן, תהליך התכן הוא תהליך איטרטיבי בעל חזרות מרובות, שכן לעיתים יש לעדכן את התכן בשל אילוצי הייצור או בשל דרישות סותרות. פעמים רבות בשלבים שונים יש אף לחזור ולעדכן את התכן הקונספטואלי הראשוני. בהתאמה התהליכים העיקריים הם:
שלב 1: רעיון למוצר
לדמיין, לאפיין, לתכנן, לחדש
השלב הראשון הוא שלב פיתוח הרעיון וההגדרה של דרישות המוצר הרצוי. בהתאם לסקרי שוק, דרישות הלקוחות, ודרישות של גופים רגולטוריים. במקביל לאפיון הדרישות הראשוני מבוצע שלב התכן הקונספטואלי, הגדרת ההיבטים הפונקציונליים העיקריים של המוצר, האספקטים האסתטיים והפרמטרים הטכניים העיקריים. קונספטים מסוימים של מוצר עשויים לחייב פיתוח של טכנולוגיות חדשות, אותן יש להביא לרמת בשלות מספקת לפני המעבר לשלב הבא.
שלב 2: תכן
לתאר, להגדיר, לפתח, לבחון, לנתח ולאמת
שלב 3: מימוש
לייצר, לרכוש, לבנות, להרכיב, למכור ולספק
לאחר שלב התכן בו הוגדרו רכיבי המוצר ושיטות הייצור, מגיע שלב הנדסת הייצור. בשלב זה מוגדר סדר פעולות היצור, בחירת הכלים והמכונות בהם יש לבצע את היצור וההרכבה, וכן סימולציות אופטימיזציה ובדיקה של פעולות יצור (למשל מסלול כרסום וקצב הפעולה של הכרסום בעיבוד שבבי). במקביל למשימות הנדסת היצור ובעקבותיהן פעולות הייצור, מבוצעות פעולות רכש של רכיבים ומכלולים שהם חלק מהמוצר. המידע המגיע מן הספקים אף הוא מידע הנדסי מנוהל. לרוב מידע זה ינוהל במערכת ERP. לבסוף מבוצעות פעולות שיווק, מכירות ואספקה ללקוח.
שלב 4: שירות
לתמוך, לתקן, לתחזק
ניהול כולל של המידע הנדרש לשירות, תיקון ותחזוקה, על ידי הגורמים הטכניים. לרבות ספרות אחזקה ושימוש, תמיכה בשימוש, הגדרת וניהול חלפים, רישום וביצוע תיקונים.
שלב 5: מיחזור וסילוק
למחזר, לסלק
השלב הסופי של מחזור החיים. בשלב זה המוצר סיים את פעולתו והוא הופך לפסולת או עובר מיחזור. מטרות המחזור במקרים אלו היא לבצע שימוש מחודש במוצר, או לפרקו למרכיביו ולבצע בהם שימוש חוזר, או להפוך אותו לחומר גלם לשימוש חוזר, ואם לא ניתן אז לפחות להשתמש בו כמקור אנרגיה. פעולות המיחזור בפרט אלו הקשורות לשימוש חוזר בחומר הגלם מחייבות תכן של מוצר חדש.
נושאי ניהול בתהליך
תקשורת, שיתוף פעולה, תיעוד
השלבים לעיל אינם מבודדים, ואנשים ומחלקות מבצעים את משימותיהם בשיתוף פעולה. כמו כן, הפרויקט מקושר לפרויקטי פיתוח של מוצרים אחרים. המידע זורם בין אנשים ומערכות שונות. לשם סינכרון הפעולות נדרש ניהול של המידע העובר בין השלבים. מידע זה יכול להיות טקסטואלי (דרישות, אפיונים, הגדרות, מסמכי בדיקה, וכיוצא בזה), גרפי (שרטוטים, מודלים), מאגרי נתונים (רשימות חלקים (BOM) ועצי מוצר וכן מידע על המידע (metadata). ניהול מידע זה מוגדר כתחום המידע של כלי ה PDM, ניהול מידע על המוצר ברמת מחלקות ההנדסה. ברמת החברה (נתונים ארגוניים וניהול) נהוג היה להתייחס לתוכנות EDP. שני מושגים אלו הפכו לפחות נפוצים ולמעשה נבלעו בהגדרת PLM. מערכות אלו קשורות למערכות ניהול הנתונים האחרות בארגון, כגון: SCM, CRM, ERP, וכן למערכות תכנון וניהול פרויקטים. שיתוף המידע, בפרט המידע הגרפי, מחייב שימוש בכלי צפייה (Viewers) לרבות כלים התומכים בצפייה במודלים בתלת מימד כגון (DMU -digital mock up) ו Photo Relaistic Imaging וכלי מציאות מדומה.
יתרונות
יתרונות מתועדים של ניהול מחזור חיי מוצר כוללים:
ניהול מחזור חיי מוצר ותהליך PPLM
במקרים בהם תהליך היצור הוא חלק מהותי מן המוצר, למשל במקרים של מוצרי רצף בתעשייה הכימית (בהם המוצר אינו מיוצר ביחידות בדידות), נהוג להתייחס למאפייני תהליך הייצור כחלק ממאפייני המוצר המוגמר. לפיכך תהליך הפיתוח של תהליך היצור מחייב את אותה גישת התייחסות ואותן שיטות ניהול כאלו המתייחסות למוצר.
ניהול תהליכים ב-PLM
כלי PLM תומכים בניהול המידע ביחס למוצר, וכן תומכים בתהליכים הקשורים לניהול המידע. בפרט נתמכים תהליכים אדמיניסטרטיביים מעיקרם, בהם מידע עובר בין פונקציות שונות בארגון לצורך אישור וחתימה. בתום סבב מבוצע אישור של הנתונים והמסמכים לגביהם בוצע הסבב. תהליכים אופייניים הם:
כלים תומכי PLM
כלים התומכים במתודולוגיות PLM פותחו לרוב כהרחבה של מוצרים אחרים, או נרכשו על ידי חברות התומכות במוצרים אחרים לשם מתן תמיכה בניהול המידע. . היכולות שכלי PLM מספקים כוללים: יכולת שמירת קבצים באופן מאובטח (vault), שמירת מידע על המידע (metadata),ניהול מידע על פריטים, וקשרים בין הפריטים במבנה עץ מוצר, כלים לניהול תהליכים: תהליכי חתימות , ובפרט תהליכי השחרור של המסמכים, כלומר תהליך חתימות בו המסמך (הקבצים והמידע הקשור אליהם) הופך למסמך הנדסי פורמלי שניתן לבצע על פיו ייצור או רכש.
חברות המיצרות תוכנות תיב"מ, ובפרט תיב"מ מכני, יצרו הרחבה של הכלים התומכים בניהול הקבצים הנוצרים בכלי התיב"מ, והמידע על הקבצים - תוך ממשק הדוק לכלי התיב"מ. ממשק הדוק משמעו שביצוע שמירה בכלי התיב"מ יוצרת (או מעדכנת) אובייקט מידע בכלי ה PLM. כמו כן, מבוצע ניהול הפריטים המוגדרים על ידי הקבצים, מבנה עץ הפריטים בהתאם להרכבות.
ישנם כלי PLM עצמאיים רבים שאינם קשורים לחברות הגדולות, לרבות כלים המספקים תמיכת אפליקציה כשירות ברשת.
תנועה ללא שם
התנועה ללא שם היא שם לא רשמי אותו בחרו לעצמם צעירים בני מושבי עובדים ומושבים שיתופיים שבחרו לעזוב את מושביהם ומשקיהם לפרק זמן מסוים (בין חצי שנה לשנתיים) על מנת להענות לקריאתם של דוד בן-גוריון וראשי תנועת המושבים ולקבל על עצמם בתור "צו השעה" תפקיד של מדריך חברתי או מדריך חקלאי-חברתי באחד ממושבי העולים שהוקמו בישראל בשנותיה הראשונות.
רקע היסטורי
בראשית דרכה של מדינת ישראל הוקמו במהלך מספר שנים כ-200 מושבי עולים שהתפרסו על פני כל שטחי המדינה. מושבי עולים אלו הורכבו מקבוצות עולים, לעיתים הומוגניות במקום מוצאן ולעיתים לא, אשר יועדו להפוך למושבי עובדים. מכיוון שאותם "מושבניקים" חדשים היו לרוב חסרי כל הכשרה חקלאית ובנוסף על כך חסרי זיקה ערכית להתיישבות שיתופית, החליטו בתנועת המושבים לשלוח בני משקים ותיקים כנהלל, כפר יהושע וכפר יחזקאל שידריכו את המתיישבים מקצועית בעבודה חקלאית וחשוב מכך - חברתית בהפיכתם לקהילה שיתופית חקלאית בארץ ישראל (ביישובים רבים הייתה הפרדה בין מדריך מקצועי למדריך חברתי וכשהפרדה כזאת הייתה מילאו תמיד בני המושבים את תפקיד המדריך החברתי).
עבודתם במושבי העולים
חברי "התנועה ללא שם" היו אוטונומיים מאוד בפעולתם במושבי עולים והדבר ניכר הן בשיטות הפעולה שלהם והן בתפקידים אותם בחרו לקחת על עצמם במושבים. חלקם לקחו על עצמם את תפקיד מזכיר המשק או הגזבר (ולעיתים אף את שניהם) בניגוד לאלו שדרשו מהמתיישבים החדשים לקיים בעצמם בחירות דמוקרטיות לתפקידים אלו (מה שלעיתים גרר מאבקי חמולות שהובילו במספר מקרים מצומצם לפירוק נקודת התיישבות), חלקם התגוררו ב"קומונות" של מדריכי מושבים וחלקם עברו יחד עם משפחתם הצעירה להתגורר במושב בו עבדו, ועל ידי כך אפשרו גם לנשותיהם לקחת חלק פעיל כמדריכות חברתיות של נשות המושב שהגיעו לרוב מתרבות בה כוחה הפוליטי-חברתי של האישה מצומצם מאוד, אל המושב בו נדרשו לקיים שוויון בין המינים (מה שלעיתים גרם לתסיסה בקרב המתיישבים כלפי המדריכים עקב מה שקראו לו "המרדת נשיהם"). הבדל המהותי מכולם, היו מדריכים שבחרו להתעמת עם המתיישבים על קיום עקרונות המושב - קיום ערבות הדדית, שיווק משותף, עבודה חקלאית עצמית וכו', ולעומתם מדריכים שקיבלו את דרישותיהם של המתיישבים, שבחלקם לא היו מעוניינים בחיי שיתוף מכל סוג, וייצגו אותם אל מול המוסדות בדרישותיהם אלו (התנועה המיישבת והמחלקה להתיישבות בממשלה שתבעו מהמתיישבים התקדמות בכיוון מושב עובדים).
הישגיה של התנועה
בשום שלב לא ענתה התנועה ללא שם על כל צורכי ההדרכה של ההתיישבות החדשה, הן מפאת מספרם המצומצם של בני המושבים הוותיקים שבחרו לקחת בה חלק (מה שהוביל להשלמת המכסה הנדרשת לא פעם מבני קיבוצים עוזבי משק ולעיתים אף עירוניים מוחלטים) והן מפאת חוסר ההצלחה של חלק מן המדריכים להתמודד עם הקשיים הכרוכים בניסיון ליישב עולים חדשים חסרי אוריינטציה חלוצית, לא אחת מסוכסכים בינם לבין עצמם, בעלי תחושת קיפוח ושאין בינם לבין מדריכיהם מכנה משותף ולו הנמוך ביותר כגון שפה או תרבות. ולמרות זאת ניכרים בצורה בולטת ההבדלים בהתפתחות החברתית והמשקית בין מושבים שזכו להדרכה רציפה לבן אלו שנשללה מהם. מדריכים רבים הצליחו בצורה לא מבוטלת במשימתם וזכו להערכה רבה מצד העולים המתיישבים. מספר מושבים מצומצם אף הוכר על ידי תנועת המושבים כמושבי עובדים.
אזורים
אזורים היא חברת בנייה ישראלית אשר הוקמה באפריל 1964 על ידי חברת שיכון ופיתוח הממשלתית והכשרת הישוב.
פעילות
עד 1970 עסקה אזורים בעיקר בבניית דירות במסגרת השיכון הציבורי. בשנת 1969 החברה רשמה מעט מאוד פעילות ובנתה בעיקר בכפר שלם ובנתניה. בדו"ח מבקר המדינה באותה שנה נטען שפעילות החברה הייתה מועטה יחסית למטרותיה. מאז נכנסה החברה גם לבניית שטחי מסחר, משרדים, מלונות ודירות יוקרה. בין השאר הייתה שותפה בבניית מרכז כלל בירושלים, בבניית שכונת רמת פולג, דיזנגוף סנטר ובית מגדלור בתל אביב.
לאחר המכירה להרשי פרידמן בשנת 2011, החלה החברה להתמקד בנדל"ן למגורים. לחברה עסקים בהודו ובארצות הברית.
בעלות
מיד לאחר הקמת החברה, במאי 1964, הנפיקה החברה מניות בשווי 8 מיליון לירות בבורסה, באחת ההנפקות הגדולות ביותר בבורסה הישראלית עד אז, והונה הכולל נקבע על 25 מיליון לירות. הכשרת הישוב ושיכון ופיתוח שילמו על מניותיהם בחברה בהעברת קרקעות לבעלות החברה. לאחר ההנפקה החזיקה שיכון ופיתוח 45% מהחברה וחלקה של הכשרת היישוב היה 23%.
בשנת 1969 מכרה הכשרת הישוב את החזקותיה בחברה ל"מניב", חברת בת של כלל. בשנת 1973 השתייכה אזורים לחטיבת הבנייה של כלל השקעות.
בשנת 1995 רכשה אזורים יחד עם החברה לישראל וחברת רנסאנס את חברת "שיכון ופיתוח" מידי מדינת ישראל במכרז. בשנת 1998 רכשה אזורים את חלקם של שותפיה, ומיזגה את אזורים ו"שיכון ופיתוח" לחברה אחת.
ביוני 2001, מכרה חברת אזורים את הנדל"ן המניב שלה (חברת "נכסי אזורים"), בכלל זה פארק אזורים, לחברת גנדן השקעות של נוחי דנקנר. באוקטובר 2003 מכרה גנדן את שליטתה ב"נכסי אזורים" תמורת כ-400 מיליון שקל לקרן ריט ישראל. בהמשך שונה שמה של חברת "נכסי אזורים" ל"בריטיש ישראל".
במרץ 2006 נרכשה אזורים על ידי שעיה בוימלגרין מידי קבוצת אי.די.בי, על פי שווי שוק של כ-2.2 מיליארד ש"ח. בספטמבר 2006 התפרסם כי בכוונת אזורים להתאחד עם דנקנר השקעות, אולם לאחר כשנה, בגלל צניחת שווי המניות של אזורים, העסקה בוטלה. בשנת 2009 מכרה אזורים את חברת הבת "אזורים תיירות", שהחזיקה אז 12 בתי מלון, לחברת פתאל ניהול מלונות. בעקבות רכישות כושלות של חברות שפעלו מחוץ לישראל, לא הצליח בוימלגרין לעמוד בהתחייבויותיו ובראשית שנת 2011 נמכרה השליטה בחברת אזורים, ביוזמת בנק מזרחי טפחות, להרשי פרידמן, יהודי קנדי. כיום אזורים היא חברה ציבורית שמניותיה נסחרות בבורסה תל אביב. בעל השליטה העיקרי הוא הרשי פרידמן, המחזיק כ-64% ממניות החברה.
מירי ברק
ביוגרפיה
ברק נולדה בחיפה ב-1965, והיא בוגרת בית הספר עירוני ה' (1983). שירתה בצבא כמדריכת שריון בין השנים 1984–1986. קיבלה תואר ראשון (1986–1990), למדה בטכניון בפקולטה להנדסת ביוטכנולוגיה ומזון מתוך אהבה גדולה למקצועות הכימיה והביולוגיה (גוף האדם ותזונה) ורצון ללמוד מקצוע "מעשי" שעוסק בתחום. בשנת 1991 החלה לעבוד כמהנדסת מזון במחלקת מחקר ופיתוח של חברת בלובנד-תלמה.
במקביל לעבודתה בתעשייה, התנדבה לתת שיעורי העשרה במדעים, דבר שהוביל אותה לעסוק בהוראת הכימיה וללימודי תעודת הוראה. היא הקימה מעבדת כימיה חדשה בבית ספר נשר ולימדה שם בין השנים 1993–1998. היא השלימה תואר שני ותואר שלישי בפקולטה לחינוך למדע וטכנולוגיה מהטכניון בהנחיית פרופ' יהודית דורי, ובשנת 2003 בצעה מחקר בתר-דוקטורט במכון הטכנולוגי של מסצ'וסטס (MIT), ארצות הברית. כאשר חזרה לישראל השתלבה כחברת סגל בטכניון והקימה קבוצת מחקר בתחום מדע וטכנולוגיות למידה. ברק היא פרופסור חבר בפקולטה לחינוך מדעי וטכנולוגי בטכניון.
ברק נשואה ואם ל-3 ילדים.
מחקרה
המחקר של ברק מתמקד בפיתוח ושילוב טכנולוגיות מתקדמות בחינוך מדעי-הנדסי במטרה לקדם למידה משמעותית. המחקרים שלה מתמקדים בליווי ותמיכה במורים בראשית דרכם כמו גם בקידום מיומנויות המאה ה-21 בדגש על למידה שיתופית, חשיבה יצירתית וגמישות מחשבתית. עבודת המחקר שלה החלה עוד באמצע שנות ה-90, בפיתוח חומרי למידה בתחום הביוכימיה תוך שילוב של הדמיות ממוחשבות בקרב תלמידים בבתי ספר. בסוף שנות ה-90 כשהאינטרנט הפך למגמה עולמית, מחקריה בחנו סוגיות הקשורות לפיתוח אתרים לימודיים. בתחילת שנות ה-2000, כשיצאו המחשבים הניידים הראשונים, מחקריה בחנו היבטים של "למידה ניידת" ובהמשך פרסמה מחקרים שבחנו וויסות עצמי בלמידה מרחוק. ב־2014, הובילה יחד עם פרופ' חוסאם חאיק, מהפקולטה להנדסה כימית בטכניון, קורס מקוון פתוח, רב משתתפים (MOOC), הראשון בעולם שניתן במקביל בשתי שפות – אנגלית וערבית.
ברק חוקרת טכנולוגיות מבוססות מיקום המעודדות שאילת שאלות ולמידת חקר, כמו גם פיתוח מתודולוגיות לעיצוב משחקים לימודיים. בין השנים 2018 ל־2020, הובילה קונסורציום של חוקרים ממדינות שונות באירופה במיזם בשם 'משחקי מזון' (Games of Food), במימון האיחוד האירופאי. המיזם התמקד בפיתוח מתודולוגיה למשחקי בריחה חינוכיים, כשהשותפים הם חוקרים מבלגיה, פולין, אנגליה ופינלנד.
מירי שימשה בתפקיד העוזרת למשנה הבכיר לקידום הלמידה וההוראה בטכניון, והיא יו"ר לשעבר של הוועדה לאתיקה למחקר במדעי ההתנהגות בטכניון. היא עמיתת מחקר כבוד במחלקה לחינוך של אוניברסיטת אוקספורד, אנגליה.
פרסומים
ברק פרסמה למעלה משבעים מאמרים בכתבי עת ובכנסים בינלאומיים, פרקים בספרים וחוברות לימוד.
חפץ בן יצליח
רבי חפץ בן יצליח (גם רבי חפץ אלוף, ורבי חפץ גאון) מהגאונים, חי ופעל במחצית השנייה של המאה העשירית סוף תקופת הגאונים, מקום חייו ופעילותו אינן ידועים. חיבר ספר מצוות.
קורות חייו
כמעט ואין בידנו פרטים על קורות חייו או מקום פעילותו של רבי חפץ. הוא נזכר בתארים שונים כגון 'ראש כלה' או 'רבי חפץ גאון', וככל הנראה היה בתקופת סוף הגאונים. על פי רבי שלמה פרחון שמזכירו במחברת הערוך שחיבר, היה רבי חפץ עיוור:.
רבי חפץ נזכר בספרי הראשונים, כדוגמת הרי"ף, הרי"ץ גיאת, חובות הלבבות, האור זרוע, הגהות מיימוניות, הרמב"ם ועוד. בדרך כלל הוא נזכר בהקשר של ספר המצוות שחיבר על התרי"ג מצוות.
בהקדמה לספר הריקמה מזכיר אותו רבי יונה אבן ג'נאח בין הגאונים:
ספר המצוות
רבי חפץ חיבר ספר על מניין תרי"ג מצוות, בדומה לראשונים רבים. הרמב"ם מביאו בהקדמתו לספר המצוות שלו, ומאריך לחלוק עליו במה שמנה גם מצוות דרבנן כחלק ממניין תרי"ג מצוות.
הספר נכתב בערבית. כיום לא ידוע שנותר ממנו עותק, אך הוא נזכר ברבים מספרי הראשונים. הרמב"ם במקומות אחדים מזכיר 'ספר מצוות' ללא פירוט למי כוונתו, ורבים סבורים שכוונתו לספר המצוות של רבי חפץ הרמב"ם אף כותב כי רב חפץ היה אחד הספרים שעליהם הסתמך בכתיבת פירוש המשנה בגרסתו הראשונה.
רבינו בחיי בהקדמתו לספרו 'חובות הלבבות מזכיר סוגי חיבורים שונים וביניהם כולל את רבי חפץ:.
ספרו נזכר אף בספרו של רבי יהודה אבן בלעם, ונראה מדבריו שהספר היה מחולק לשערים. כמו כן מהרמב"ם בספר המצוות נראה, שהשער הראשון עסק במצוות הנוגעות לענייני דעת ומחקר.
ספר חפץ
חכמי אשכנז הראשונים מהמאה ה-12 וה-11 מזכירים לעיתים חיבור בשם "ספר חפץ": לראשונה נזכר הספר בראב"ן, לאחריו הוא נזכר בראבי"ה, בסמ"ג, בשו"ת מהר"ם מרוטנבורג, בהגהות מיימוניות ובמרדכי. בעבר עלתה הסברה שמחבר 'ספר חפץ' הוא רבינו חננאל, השערה שהתקבלה על החיד"א, שאף כתבה בספרו שם הגדולים:.
ספר והזהיר
ספר 'והזהיר' מכיל קבצים של פסקי הלכה ושל דרשות על פי סדר הפרשות. חלק מקבצי ההלכה מתחילים במיליה "והזהיר" או "והזהיר הק'[דוש]" - ומכאן קיבל הספר את שמו.
מהדיר הספר, הרב ד"ר ישראל מאיר פריימן שאף קבע את שם הספר מייחסו לרבי חפץ אלוף. את ההוכחות לשם הספר ולייחוסו הוא מפרט במבוא לספר שמות, אך יש חולקים על ייחוס.
ספר מתיבות
יש דמיון רב בין קטעים רבים מספר חפץ לספר מתיבות, ולכן סבר אפטוביצר כי ספר חפץ וספר מתיבות הם ספר אחד. בהמשך התגלו דפים נוספים מספר חפץ, וגם בהם ישנו דף המקביל לספר מתיבות. אולם חוקרים אחרים סבורים שאלו שני ספרים נפרדים, וככל הנראה בעל ספר חפץ השתמש רבות בספר מתיבות לעריכת ספרו.
בלקין
בלקין (ברוסית: Белкин) הוא שם משפחה יהודי ורוסי.
{{פירושונים|
ראו גם
}}
Flying in a Blue Dream
Flying in a Blue Dream (בתרגום לעברית: "עף בתוך חלום כחול") הוא אלבום האולפן השלישי של גיטריסט הרוק אינסטרומנטלי ג'ו סטריאני, שיצא לאור ב-30 באוקטובר 1989. האלבום נחל הצלחה שהתבלטה במיוחד בטקסס והגיע למקום ה-23 ברשימת בילבורד 200 בארצות הברית. בכך עבר את היקף המכירות של אלבומו הקודם.
סקירה
רצועות 3, 5, 6, 8, 10, 13 כוללים שירה וקולות רקע מסטריאני עצמו. זהו האלבום הראשון של סטריאני בו הוא מנגן גם במפוחית פה ובבאנג'ו. האלבום מכיל קטעים קצביים כמו "The Mystical Potato Head Groove Thing" ו-"One Big Rush" לצד קטעים מלודיים כשיר הנושא את שם האלבום ו-"I Believe", שהגיע למקום ה-36 ברשימת הסינגלים. קטע הפתיחה הנשמע בשיר הנושא את שם האלבום לא תוכנן מראש. מסתבר שהמגבר של סטריאני קלט תדר רדיו בטעות, והוחלט להקליט את התוצאה לתוך השיר. סטריאני משתמש בקטע הזה להופעותיו עד היום.
הרצועה Back to Shalla-Bal מתייחסת לשובו של הגולש הכסוף לעולם ביתו מתוך תקווה לחדש את מערכת היחסים שלו עם שאלאל בל הקיסרית
קלטת הווידאו "The Satch Tapes" שיצאה בשנת 1993 (ובשנת 2003 כ-DVD) הכילה שני וידאו קליפים מתוך האלבום, "I Believe" ו-"Big Bad Moon", בנוסף לקטע מהופעה ב-MTV שבה ניגן סטריאני בבנג'ו את הקטע "The Feeling" עם ג'ונתן מובר בכלי הקשה. הקטע האינסטרומנטלי "One Big Rush" מופיע בפסקול הסרט "תגיד משהו" בכיכובו של ג'ון קיוזק, והגיע למקום ה-17 ברשימת הסינגלים.
שוטנשטיפט
שוטנשטיפט (בגרמנית: Schottenstift - "האבציה הסקוטית" או "המנזר הסקוטי"; בשמו הרשמי: Benediktinerabtei unserer Lieben Frau zu den Schotten, "המנזר הבנדיקטיני של גבירתנו היקרה של הסקוטים") הוא מנזר רומי-קתולי השוכן בככר פרייונג 6 שברובע אינרה שטאדט בווינה שבאוסטריה. הוא הוקם בווינה בשנת 1155 כשדוכס אוסטריה היינריך השני הביא לווינה נזירים אירים. הנזירים לא הגיעו ישירות מאירלנד אלא מהמנזר הסקוטי יעקוב הקדוש ברגנסבורג בגרמניה. החל משנת 1625 הפך המנזר לחבר בקונגרגציה האוסטרית, כיום הקונגרגציה הבנדיקטינית. בשנת 1958 הוכרז כ"בזיליקה זוטרה". כנסיית המנזר ידועה כ"כנסיית הסקוטים" - Schottenkirche.
היסטוריה
בימי הביניים המוקדמים הנזירים האירים היו פעילים מאוד כמיסיונרים. אירלנד נודעה בעת העתיקה בלטינית כ"Scotia Major (סקוטיה מאיור) - כלומר, "סקוטיה הגדולה" . לכן הנזירים האירים נקראו בגרמנית Schotten, - "שוטן" כלומר "סקוטים" או "Iroschotten" אירו-סקוטים . המנזרים שאותם הקימו נקראו בגרמנית " Schottenklöster "' כלומר "מנזרים סקוטים". הדוכס היינריך השני ציין במפורש שמנזרים אלה צריכים לארח נזירים סקוטים בלבד ("Solos elegimus Scottos"). היינריך הועלה מהתואר מרקיז (מרקגראף) לזה של דוכס (Herzog) בשנת 1156. הוא העבריר את מושבו מקלוסטרנויבורג לווינה ונזקק למנזר עבור בירתו החדשה. בימי הביניים היו המנזרים לא רק מקומות להתנזרות ותפילה אלא גם ומעל הכל אכסניות הידע. הקמת מנזר העניקה לשליט בסיס למנהלו (לדוגמה - כתבנים מוכשרים חונכו בבתי ספר שליד המנזרים). המנזר סיפק ספרייה, בית מחסה לעניים, חולים וקשישים, אדריכלים, מלומדים וכמרים שעמדו בראש שירותי העיר הדוכסית החדשה. ה"סוקטים" היו מעורבים אף באוניברסיטת וינה שקמה בשנת 1365 היינריך העניק למנזר החדש פריבילגיות מורחבות. בניית המנזר הראשון התחילה ב-1160 והבניין נחנך בטקס דתי בשנת 1200. באותן השנים הוא נמצא מחוץ לחומות וינה. הנזירים פתחו בו גם אכסניה לעולי רגל ולצלבנים, שעברו תכופות דרך וינה בדרכם לירושלים. הכנסייה הראשונה הייתה תלת-ספינתית, בסגנון רומנסקי, כנסיית עמודים עם אפסיס אחד. היינריך השני נקבר בה אחרי מותו בשנת 1117
המנזר נהרס ב דליקה בשנת 1276, יחד עם בתים רבים בווינה.
בשנת 1418 במסגרת רפורמת הכנסיות השתלט הארכידוכס אלברכט החמישי על המנזר בכוונה להחיות בו את האידיאלים המקוריים של המסדר הבנדיקטיני ואכלס אותו בנזירים בנדיקטינים. את הדיירים החדשים של המנזר המשיכו לכנות "סקוטים".
באמצע המאה ה-15 בלטה במנזר פעילותם הספרותית של מנהל בית הספר וולפגנג שמלץ ושל יורשו בתפקיד, יוהאנס ראש. קריסת מגדל הפעמון אחרי שהוכה על ידי ברק ב-1638 יצרה הזדמנות לבניית הכנסייה מחדש מיסודה. על המיזם הופקדו האדריכלים האיטלקים אנדריאה ד'אליו הצעיר וסילבסטרו קרלונה. הבניין קוצר יחסית ומגדל הפעמון נבנה במרחק-מה מהבזיליקה. יואכים פון זנדרארט עיצב מזבח חדש, הנמצא כיום באולם הכמרים. אחרי מצור וינה על ידי הטורקים ב-1683 עברה הכנסייה עבודות שיפוץ. המגדל המערבי הבארוקי היה בקושי גבוה יותר מהחזית ולכן הוצעה הגדלתו, אולם תוכנית זו לא באה לידי מימוש.
בשנים 1773 ו-1774 במגרש שעל יד בית הקברות הפתוח בנה האדיכרל אנדריאס זך את בית הפריורות החדש, עם בית ספר. מכיוון שהבניין דמה לרהיט, הוא התפרסם בשם " Schubladkastenhaus "(בית הארון"). סמוך אליו עמד בית המלון "הקיסר הרומי" 'Hotel Römischer Kaiser' שבו בוצע לראשונה בפובמי שיר שהולחן על ידי פרנץ שוברט.
"גימנסיית שוטן", מוסד לחינוך תיכון, הוקמה בצו הקיסר ב-1807 בסביבות 1830 בתי המנזר הנספחים הגובלים בככר פרייונג, שופצו ונבנו מחדש על ידי האדריכל יוזף קורנהויזל. בשנות ה-1880 שופצה גם הכנסייה. באותה תקופה צוירה התקרה של ידי יוליוס שמיד ועוצב גם המזבח החדש, לפי סקיצות של היינריך פון פרסטל, עם פסיפס מאת מיכאל ריזר.
בחצר ניתן לראות פסל של "המדונה השחורה" שצויר ב-1825 על ידי פטר נובילה. המזרקה עם פסלו של היינריך השני עוצבו על ידי סבסטיאן וגנר.
המוזיאון
בתקופה העכשווית, פעמיים - בשנים 1994–1995 ושוב ב־2005-2004 - הוקם מוזיאון בתוך המנזר. בין מוצגים חשובים אחרים, הוא מאחסן את המזבח Schottenmeisteraltar שעוצב ב -1470. הוא ינו רק יצירת משמעותית של האמנות הגותית המאוחרת אלא גם מקור היסטורי חשוב, הודות למראות של העיר המופיעים בו. המוזיאון פתוח בימי ה ושישי בין השעות 11–17 ובשבת בין 11-14.30. קיימים סיורים מודרכים בשבת בשעה 2.30
מהוד הלמהולץ
מהוד הלמהולץ הוא חלל תהודה בו נוצרים גלים עומדים של אוויר. מהוד כזה נבנה על ידי הרמן פון הלמהולץ במאה ה-19, אך התופעה מתרחשת גם בעת נשיפה לעבר פיית בקבוק.
כאשר אוויר נדחס אל תוך חלל, הלחץ בתוכו גדל. כאשר הכוח הדוחס את האוויר נפסק, אוויר יזרום החוצה מן האזור בו הלחץ גדול כך שהלחץ שם יקטן, אך בשל עקרון ההתמדה הלחץ יקטן אל מעבר לנקודת שיווי המשקל. לאחר מכן לחץ האוויר יגדל שוב ויקטן באופן מחזורי דועך, והמהוד מתפקד בקירוב כמתנד הרמוני. תדירות התנודות הטבעית, או תדירות התהודה, היא: כאשר v מהירות הקול באוויר, A שטח החתך של צוואר הבקבוק או החלל, L אורכו ו-V_0 נפח חלל התהודה.
מהודי הלמהולץ משמשים לזירוז חילוף האוויר במנוע בעירה פנימית, והם מצויים ברמקולים ובכלי מיתר. האוקרינה והדג'מבה הם למעשה מהודי הלמהולץ. כמו כן, מהודי הלמהולץ משמשים להקטנת רעשי מנוע במטוסים ולבליעת רעשים צרי סרט בחדרים.
שריל סוופס
שריל דניז סוופס (באנגלית: Sheryl Swoopes; נולדה ב-25 במרץ 1971) היא שחקנית כדורסל אמריקאית לשעבר שזכתה ב-3 מדליות זהב אולימפיות.
ביוגרפיה
סוופס נולדה בבראונפילד שבטקסס. סוופס גודלה על ידי אמה, לואיז סוופס, ושיחקה כדורסל עם שלושת אחיה הגדולים. היא החלה להתחרות בגיל שבע בליגת ילדים מקומית בשם: "המכדררים הקטנים" (Little Dribblers), היא שיחקה כדורסל בתיכון בראונפילד. סוופס הייתה השחקנית הראשונה שהוחתמה לאיגוד הכדורסל הלאומי לנשים (WNBA), ונבחרה לאחת מ-15 השחקניות המובילות של הליגה בכל הזמנים במשחק האולסטאר של WNBA ב-2011. סוופס זכתה בשלוש מדליות זהב אולימפיות והיא אחת מאחת עשרה שחקניות כדורסל נשים שזכו במדליית זהב אולימפית. היא נבחרה להיכל התהילה של נייסמית' בכדורסל ב-2016. בשנת 2017, היא הוכנסה להיכל התהילה של כדורסל נשים.
חייה באוניברסיטה
סוופס, שגויסה בתחילה על ידי אוניברסיטת טקסס טק, עזבה את בית הספר זמן קצר לאחר הגעתה מבלי לשחק משחק ונרשמה למכללת South Plains. לאחר ששיחקה בסאות' פליינס במשך שנתיים, סוופס עברה לטקסס ליד עיר הולדתה. סוופס גם קבעה מספר שיאי בית ספר בתיכון "טקסס טק". היא השיגה 955 בעונת 1992–1993, שהם שיא קלעי כל הזמנים לעונה בודדת (נכון ל-2006). הממוצע של סוופס הוא 24.9 נקודות למשחק בקריירה שלה והוא הטוב ביותר בתולדות בית הספר.
כדורסל בארצות הברית
סוופס נבחרה לנבחרת ארצות הברית והתחרתה באליפות העולם שנערכה ביוני 1994 בסידני, אוסטרליה. הקבוצה אומנה על ידי טארה ואנדרוויר, וניצחה בששת משחקיה הראשונים, כשהתמודדה מול ברזיל. במשחק צמוד עם הישגים גבוהים, ברזיל קלעה 10 מ-10 זריקות עונשין בדקה האחרונה כדי להבטיח ניצחון 110–107. ארצות הברית ניצחה במשחק גמר צמוד מול אוסטרליה 100–95 כדי לזכות במדליית הארד. סוופס העמידה ממוצע של 9.1 נקודות למשחק, תוך שהיא ביצעה שבע חטיפות, השני בגובהו בקבוצה. סוופס נבחרה לייצג את ארצות הברית במשחקי הנשים הפאן אמריקאיות בארצות הברית 1995, אך רק ארבע קבוצות התחייבו להשתתף, ולכן האירוע בוטל. בשנת 2002, סוופס נבחרה לנבחרת הלאומית שהתחרתה באליפות העולם בז'אנגג'יאגאנג Zhangjiagang, צ'אנגג'ואו ונאנג'ינג, סין. את הקבוצה אימן ואן צ'נדלר. סוופס קלעה 16.9 נקודות למשחק, במקום השני בקבוצה ובזכותה נרשם שיא קבוצתי של 24 חטיפות. נבחרת ארצות הברית ניצחה בכל תשעת המשחקים, כולל משחק תואר צמוד מול רוסיה, שבסוף היה לו הפרש של נקודה אחת. סוופס נבחרה לנבחרת הלאומית המייצגת את ארצות הברית באליפות העולם 2006, שהתקיימה בבארורי ובסאו פאולו, ברזיל. הנבחרת ניצחה בשמונה מתשע התחרויות שלה, אבל ההפסד הבודד הגיע בסבב המדליות בחצי הגמר לרוסיה. ארצות הברית ניצחה את ברזיל במשחק האחרון כדי לזכות במדליית הארד. סוופס, שנפגעה מפציעות, העמידה ממוצעים של 3.0 נקודות למשחק והייתה שנייה בקבוצה עם שש חסימות. יומיים לאחר יום הולדתה ה-40 ב-2011, מקורות ב-Associated Press טענו כי היא מתכוננת לחזור ל-WNBA בציפייה להודעת חתימה רשמית מה - Tulsa Shock. במשחק האולסטאר של WNBA 2011, היא הוכרזה כאחת מ-15 השחקניות המובילות בהיסטוריה של 15 השנים של ה-WNBA.
קריירתה לאחר הפרישה
בשנת 2008, שריל סוופס הופיעה ב-Shirts & Skins, סדרת ריאליטי ב-Logo TV. סוופס הדריכה את סן פרנסיסקו Rockdogs, קבוצת כדורסל להט"בית, ושיתפה את החוויות שלה על כדורסל, משפחה, אמונה ויציאה מהארון. בשנת 2010, סוופס הייתה עוזרת מאמן כדורסל בבית הספר ותיכון מרסר איילנד בוושינגטון.
חייה האישיים
סוופס הייתה נשואה לחבר שהכירה בתיכון בשנים 1994 - 1999, להם נולד ילד אחד בשם ג'ורדן אריק ג'קסון. באוקטובר 2005 - הודיעה סוופס רשמית על יציאתה מהארון והפכה לאחת הספורטאיות בעלות הפרופיל הגבוה ביותר בספורט קבוצתי שעשו זאת בפומבי. סוופס אמרה: "זה לא משנה את מי שאני. אני לא יכולה לבחור במי אני אתאהב. אף אחד לא יכול. לגלות שאני לסבית (ביסאקסואלית) פשוט קרה בשלב מאוחר יותר בחיי. להיות אינטימית עם [אליסה] או כל אישה אחרת מעולם לא עבר בראשי. עם זאת, אני מאמינה בתוקף שכשאתה מתאהב במישהו, אתה לא יכול לשלוט בזה". היא ובת זוגה - כדורסלנית לשעבר ועוזרת מאמן, אליסה סקוט גידלו ביחד את בנה של סוופס. בנות הזוג נפרדו בשנת 2011. מאוחר יותר באותה שנה, סוופס התארסה לחברה הוותיק כריס אנקלשו, בני הזוג התחתנו לאחר אירוסין ממושך ב-21 ביולי 2017.
יוחנן טברסקי (סופר)
יוחנן טבֶרסקי (כ"ה באייר תר"ס, 24 במאי 1900 – כ"ה בחשוון תשכ"ח, 28 בנובמבר 1967) היה פרופסור לתולדות עם ישראל, עיתונאי וסופר, מעורכי הוצאת "דביר".
קורות חיים
טברסקי נולד בשנת 1900 בשפיקוב, שבדרום-מערב רוסיה (אוקראינה), נצר לשושלות אדמו"רי טריסק, רחמסטריווקא וסקווירא. אביו, הרב מנחם נחום, היה אדמו"ר בוורשה עד השואה. טברסקי גדל בחצר סבו, רבי יעקב אריה, האדמו"ר מטריסק, שעבר עם חצרו לעיר קובל שבווהלין. יוחנן למד, בעיקר בעצמו, לימודי קודש וחול והחל בכתיבה בעברית וביידיש.
ב-1918 למד בגימנסיה באודסה, ובשל הפוגרומים באוקראינה, עבר עם משפחתו לבסראביה, שם לימד ולמד בקישינוב. ב-1921 נסע ללמוד באוניברסיטת ברלין, שם למד בעיקר פסיכולוגיה. בשנת 1926 היגר לארצות הברית. תחילה לימד בניו יורק, ומ-1927 בבית המדרש למורים העברי בבוסטון. ב-1933 התמנה כפרופסור לתולדות עם ישראל וביקר לראשונה בארץ ישראל.
בשנת תשט"ז זכה בפרס ברנר לספרות. טברסקי נפטר בסוף שנת 1967 ונטמן בבית העלמין קריית שאול בתל אביב.
בסיס חיל האוויר המלכותי נורתהולט
כיום משמש הבסיס גם כנמל תעופה לטיסות של מטוסים פרטיים קטנים.
מלחמת העולם השנייה
שעתו הגדולה ביותר של הבסיס הגיעה במלחמת העולם השנייה. לקראת המלחמה הוא היה הבסיס הראשון שהפעיל מטוסי הוקר הוריקן. הבסיס, שנעשו מאמצים להסוותו כאזור מגורים אזרחי, הופצץ על ידי הגרמנים במהלך המלחמה מספר פעמים בהצלחה מעטה. הוצבו בו טייסות של חיל האוויר המלכותי (שבהן שירתו גם טייסים ניו זילנדים, בלגים וצ'כים) ושל חיל האוויר המלכותי הקנדי ומספר רב של טייסות של כוחות פולין במערב, כולן תחת פיקודו של להק 11 של פיקוד מטוסי הקרב. הטייסות שהוצבו בבסיס מילאו תפקיד חשוב במהלך הקרב על בריטניה. במהלך הקרב הפילו טייסים המוצבים בבסיס לפחות 148 מטוסים גרמנים. לימים הוקמה ליד פינתו הדרום-מזרחית של הבסיס אנדרטת הטייסים הפולנים במלחמת העולם השנייה.
טייסות קרב הוסיפו לפעול מהבסיס עד פברואר 1944, ולאחריו שימש הבסיס בעיקר לטיסות לוגיסטיות. באותו אביב החל לפעול מהבסיס מטוס דאגלס C-54 סקיימאסטר, ששימש להטסת ראש ממשלת בריטניה וינסטון צ'רצ'יל ליעדים מחוץ לבריטניה.
מספר מבנים ששימשו בבסיס במהלך המלחמה הוכרזו לימים כמבנים לשימור.
נורתהולט הוא הבסיס היחיד של חיל האוויר המלכותי מימי הקרב על בריטניה המוסיף להיות פעיל כיום.
1946 ואילך
החל משנת 1946 שימש נורתהולט כנמל תעופה אזרחי, במהלך בנייתו של נמל התעופה הית'רו, הממוקם לא הרחק ממנו. הוא שימש כבסיס פעולה מרכזי של חברת בריטיש יורופיאן איירווייז ושירת גם חברות תעופה אירופיות רבות. במהלך 1952 היו בנורתהולט 50 אלף תנועות מטוסים, שעשו אותו לנמל התעופה העמוס באירופה באותה שנה. במקביל נמשכה ממנו פעילות של חיל האוויר המלכותי. ב-1954 פסקה הפעילות האזרחית בשדה עם הפעלתו המלאה של נמל הית'רו. הקרבה להית'רו גם יצרה מגבלות פעולה אוויריות ניכרות עבור נורתהולט. בהמשך החל הבסיס לשרת טיסות של מטוסים פרטיים. במהלך שנות השמונים הפכו טיסות אלו לפעילות העיקרית בו והטיסות הצבאיות בו הפכו לפעילות משנית.
באוגוסט 1997 הובא בטיסה מצרפת לבסיס נורתהולט ארונה של הנסיכה דיאנה, לאחר מותה בתאונת דרכים בפריז יום לפני כן.
בשנים 2006–2010, במסגרת תוכנית התייעלות של משרד ההגנה הבריטי, נסגרו מספר בסיסים של חיל האוויר המלכותי במטרופולין לונדון והפעילות בהם הועתקה אל בסיס נורתהולט. בשל כך נערכו בבסיס עבודות פיתוח נרחבות. לאחר סגירת בסיס אוקסברידג' ב-2010 הופקד סגל בסיס נורתהולט על הפעלת אתר בונקר הקרב על בריטניה, השוכן בשטח הבסיס שנסגר.
במהלך אולימפיאדת לונדון בקיץ 2012 הוצבו בבסיס באופן זמני מספר מטוסי קרב לשם קיום הגנה אווירית בשמי לונדון - בפעם הראשונה מאז מלחמת העולם השנייה.
מספר תאונות אוויריות אירעו בבסיס ובסביבתו במהלך שנות פעילותו. בחמורה שבהן, באוגוסט 1996, החטיא מטוס לירג'ט ספרדי בשעת נחיתה את המסלול בשדה ופגע ברכב מסחרי שנסע על הכביש הצמוד לבסיס. נוסעי המטוס ונהג הרכב נפצעו פצעים קלים. בינואר 1952 התרסק בוויילס מטוס C-47 של חברת אייר לינגוס שהמריא מנורתהולט בדרכו לדבלין וכל 23 יושביו נספו.
בשל קרבת הבסיס למספר אולפני קולנוע וטלוויזיה צולמו בו עם השנים קטעים מסרטים ותוכניות טלוויזיה רבים, לרבות קטעים משלושה סרטים מסדרת ג'יימס בונד (גולדפינגר, כדור הרעם ואוקטופוסי) ומהסדרות ננס אדום ודוקטור הו.
הבסיס כיום
מספר מסלולי טיסה נסללו ושופרו בבסיס במהלך שנות פעילותו. כיום פועל בו מסלול טיסה אחד בלבד (07/25) מאספלט באורך של 1,687 מטרים.
רוזנות אנז'ו
רקע כללי
מקורו הפוליטי של אנז'ו נמשך למדינה הגאלית העתיקה של האנדים. לאחר הכיבוש על ידי יוליוס קיסר, האזור אורגן סביב הסיוויטות הרומיות של האנדקאווי.
רוזנות פרנקית
ה-civitas הרומי נשמר לאחר מכן כמחוז מנהלי תחת הפרנקים עם השם הראשון של pagus - ואז של comitatus או רוזן - של אנז'ו.
מתחילת שלטונו של שארל הקירח במאה ה-9, עמדה אנז'ו בפני איום כפול על גבולותיה: מצפון איימו עליה מתיישבים ויקינגים מנורמנדי, וממערב איימה עליה דוכסות ברטאן. פרנקיה המערבית לא עמדה בלחץ ולמברט, רוזן נאנט חבר לנומינו, דוכס ברטאן ועד סוף 851 הם כבשו את מרבית שטחה המערבי של אנז'ו. הנסיכות שאותה סיפח לנחלותיו נכבשה במותו על ידי אריספו, דוכס ברטאן, שעברה לאחר מותו ליורשיו, ובידיהם היא נשארה עד תחילת המאה ה-10. גם הנורמנים פשטו על המדינה ברציפות. ב-861 מינה שארל הקירח את רובר החזק למפקח המחוז על מנת שיגן עליו מפני הכיבושים, אולם רובר מת ב-866, באחד הקרבות נגד הנורמנים. אחריו התמנה לתפקיד "איג, אב המנזר" שהיה בנו, ואפוטרופוס של אחיו למחצה, אודו, מלך צרפת ורובר הראשון, מלך צרפת. ב-886 מת איג והתפקיד עבר לאודו, שלאחר שהתמנה למלך צרפת ב-888 העביר את התפקיד לאחיו רובר.
בית אינגלגר
ז'ופרואה חנך מדיניות של התרחבות, שמטרתה הרחבת גבולות הרוזנות העתיקה וכיבוש מחדש של אותם חלקים ממנה שסופחו על ידי מדינות אחרות; שכן, אף על פי שמערב אנז'ו הוחזרה מהדוכסים של ברטאן מאז תחילת המאה ה-10, במזרח כל מחוז סומיר כבר נפל באותה עת לידי רוזני בלואה וטור. ז'ופרואה גריטוניץ' הצליח להפוך את הרוזן מנאנט לוואסל שלו ולהשיג מדוכס אקוויטניה את הזיכיון למחוז לודון. יתרה מכך, במלחמותיו של המלך לותר נגד הנורמנים ונגד הקיסר אוטו השני, הוא הבחין במעללי נשק שהמשוררים האפיים מיהרו לחגוג. בנו של ז'ופרואה פולק השלישי נרה ("השחור"; 21 ביולי 987 – 21 ביוני 1040) זכה לתהילה הן כלוחם והן בשל העליות לרגל שערך לכנסיית הקבר בירושלים כדי לכפר על מעשיו. הוא מצא עצמו מתמודד עם הצטרפותו עם קואליציה של אודו הראשון, רוזן בלואה וקונאן הראשון מרן. לאחר שהאחרון השתלט על נאנט, שרוזני אנז'ו החזיקו בה כסוזרנים, בא פולק נרה והטיל עליה מצור, כיתר את צבאו של קונאן בקרב קונרוי (27 ביוני 992) והקים מחדש את נאנט תחת ריבונותו. לאחר מכן, הפנה את תשומת לבו אל הרוזן של בלואה, הוא המשיך להקים מבצר בלנגאה, קילומטרים ספורים מטור, שממנה, הודות להתערבותו של המלך איג קאפה, אודו לא הצליח להדיח אותו. במותו של אודו הראשון, פולק תפס את טור (996); אך המלך רובר האדוק פנה נגדו וכבש שוב את העיירה (997). בשנת 997 פולק כבש את מבצר מונסורו. בשנת 1016 התפתח מאבק חדש בין פולק לאודו השני, הרוזן החדש של בלואה. אודו השני הובס לחלוטין בפונטלוי (6 ביולי 1016), וכמה שנים לאחר מכן, בעוד אודו מטיל מצור על מונטבויאו, פולק הפתיע וכבש את סומיר (1026).
לבסוף, הניצחון שהשיג ז'ופרואה מרטל (21 ביוני 1040 – 14 בנובמבר 1060), בנו ויורשו של פולק, על פני תאובלד השלישי, רוזן בלואה, בנואי (21 באוגוסט 1044), הבטיח לשליטים האנגווינים את החזקת רוזנות טורן. במקביל, המשיך בתקופה זו בדרכי אביו (שבשנת 1025 לקח את הרברט וויקדוג בשבי ושיחרר אותו רק בתנאי שיישבע לו אמונים), וכך הצליח ז'ופרואה לצמצם את רוזנות מיין לתלות מוחלטת בו. במהלך חייו של אביו הוא הוכה על ידי ז'רווה דה שאטו-דו-לואר, בישוף לה-מאן (1038), אך מאוחר יותר (1047 או 1048) הצליח לקחת את האחרון בשבי, שבגללו הוא נודה על ידי האפיפיור לאו התשיעי. במועצת ריימס (אוקטובר 1049). הוא היה מתנגד נמרץ של ויליאם הממזר, כאשר האחרון עדיין היה רק דוכס נורמנדי. למרות התקפות מאוחדות של ויליאם ושל המלך אנרי, הוא הצליח לאלץ את מיין להכיר בסמכותו ב-1051, אולם הוא נכשל בניסיונותיו לנקום בוויליאם.
עם מותו של ז'ופרואה מרטל (14 בנובמבר 1060), פרצה מחלוקת לגבי הירושה. ז'ופרואה מרטל שמת ללא ילדים, הוריש את הרוזנות לאחיינו הבכור, ז'ופרואה השלישי המזוקן, בנו של ז'ופרואה, רוזן גטינה ושל ארמנגרדה, בתו של פולק נרה. אבל פולק לה רשין, אחיו של ז'ופרואה המזוקן, שהסתפק בתחילה בנחלה המורכבת מסנטון ושאטלני של ויאייר, לאחר שאיפשר את כיבוש סנטון ב-1062 על ידי דוכס אקוויטניה, ניצל את היתרון של חוסר שביעות הרצון הכללית שהתעוררה ברוזנות על ידי מדיניותו הבלתי מיומנת של ז'ופרואה להפוך את עצמו לאדון של סאומור (25 בפברואר 1067) ואנז'ה (4 באפריל), ולהשליך את ז'ופרואה לכלא בסאבלה. נאלץ על ידי סמכות האפיפיור לשחררו לאחר זמן קצר ולהחזיר לו את הרוזנות, חידש עד מהרה את המאבק, הכה את ז'ופרואה ליד בריסאק וכלא אותו בטירת שינון (1068). אולם כדי להשיג את הכרתו כרוזן, פולק הרביעי (1068 – 14 באפריל 1109) נאלץ להמשיך במאבק ארוך עם הברונים שלו, לוותר על גטינה למלך פיליפ הראשון, ולהישבע אמונים לרוזן בלואה עבור טורן. מצד שני, הוא הצליח לממש את מדיניותו של ז'ופרואה מרטל במיין: לאחר שהרס את לה פלש, בשלום בלנשלנד (1081), הוא זכה לשבועת אמונים של רובר קורתוז ("קורטהאוס"), בנו של ויליאם הכובש, עבור מיין. מאוחר יותר, הוא תמך באליא, לורד לה פלש, נגד ויליאם רופוס, מלך אנגליה, ועם ההכרה באליא כרוזן מיין בשנת 1100, השיג עבור פולק החמישי הצעיר, בנו על ידי ברטרייד דה מונפורט, ידו של ארמנגרדה., בתו של אליאס והיורשת היחידה. בשנת 1101 מסר גוטייה הראשון, רוזן ממונסורו את האדמה לרובר מארבריסל והרסנדה משמפניה לחמותו כדי לייסד את מנזר פונטברוד.